Guttorm Grundt sitter i arbeidsutvalget til Mannsforum, et åpent forum med fokus på menns livssituasjon og kjønnsperspektiv. Foto: PRIVAT

Har du fått med deg mannsdagen?

Menn i over 60 land markerer i dag den internasjonale Mannsdagen. Hvorfor det?

VG Debatt

19. november 2013

Artikkelen er over seks år gammel

Av Guttorm Grundt, Mannsforum

Kvinner markerer den internasjonale Kvinnedagen 8. mars hvert år. Markeringen har vært en viktig måte for kvinner å sette søkelyset på kjønnsdiskriminering og behovet for frigjøring fra den tradisjonelle snevre kvinnerollen.

Også menn har nå fått sin internasjonale mannsdag 19. november, som markeres i over 60 land, også i Norge. Og det er et stadig økende antall menn, og kvinner, som ser behovet for en egen dag for å sette søkelyset på menns, og særlig unge menns økende problemer og utfordringer i vår tid:

Gutter har størst problemer i oppveksten. Barne- ungdoms- og familiedirektoratets nylig utgitte Oppvekstrapport 2013 viser at gutter kommer dårligere ut enn jenter på de fleste indikatorer. Over 100.000 gutter vokser hvert år opp med mangelfull nærkontakt med far eller andre voksne mannlige rollemodeller, i hjemmet, i barnehagen og på skolen. 22.000 barn opplever av foreldrene skilles/går fra hverandre hvert år.LES OGSÅ: I dag markeres mannsdagen

Bare syv prosent blir boende fast hos far, åtte prosent har delt bosted, mens hele 84 prosent av barna bor fast hos mor etter skilsmissen. 54 prosent av fedrene mister foreldreansvaret for sine barn etter samlivsbrudd, og mange av dem mister kontakten med sine sønner.

Det er kanskje ikke tilfeldig at den høyeste frekvensen av depresjonslidelser ble funnet hos barn som bodde i familier hvor foreldrene ikke bodde sammen, og at flere gutter enn jenter blir rammet av depresjon enn jenter. Andelen gutter som drikker seg beruset en eller flere ganger i uken er fordoblet mellom 2008 og 2012, mens andelen jenter som drikker seg beruset er gått ned.

Gutter har nesten dobbelt så mange sykehusinnleggelser som jenter, og tilsvarende andel er utsatt for vold. Gutter opplever oftere å bli kjønnsdiskriminert enn jenter. Over dobbelt så mange gutter som jenter i alderen 15-19 begår selvmord hvert år.

Gutter taper i kvinneskolen. Mange gutters problemer gir seg også utslag i svakere skoleprestasjoner. Bare en av tolv ansatte i barnehagene og en av fire lærere er menn. Til gjengjeld er to av tre elever med spesialundervisning i grunnskolen gutter, til sammen 35.000. Frafallet blant gutter i videregående skole er betydelig høyere enn blant jenter, samtidig som prestasjonene er lavere, og unge menn har da også betydelig lavere studiedeltagelse på universiteter og høgskoler.

Kvinner utgjør i dag cirka to tredjedeler av alle studenter i høyere utdanning. Likevel får kvinner ekstra kjønnspoeng for å komme inn på 132 ulike studietilbud, mot bare to for menn. Studieretninger som undervisning og omsorg er fremdeles sterkt kvinnedominert, og effektive tiltak for å rekruttere flere mannlige søkere treneres. Hele syv av ti lærere er kvinner, og andelen mannlige lærere fortsetter å falle. Gutters problemer i oppveksten forplanter seg videre i voksenlivet.

Reduserte forskjeller i yrkesdeltagelse mellom kvinner og menn de senere år skyldes ikke bare økt yrkesdeltagelse hos kvinner, men også redusert yrkesdeltagelse hos menn. Nesten dobbelt så mange unge menn som unge kvinner trenger stønad på grunn av nedsatt funksjonsevne. Fortsatt fallende yrkesdeltagelse fra menn vil, sammen med økt omsorgsbehov for menn, i sin ytterste konsekvens kunne få alvorlige negative konsekvenser for velferdssamfunnets fremtid.

Mannsdagen i dag, 19. november, går nok de fleste hus forbi.

Det gjorde den også hos dem som forvalter likestillingspolitikken; Likestillingsombudet, likestillingspolitikerne, kjønnsforskerne på universitetene, femokratene i departementene og likestillingskommentatorene i media. Men på Kvinnedagen 8. mars er disse nok tilbake på banen, med nye krav til flere omfattende særtiltak for våre antatt kjønnsdiskriminerte kvinner, helt i tråd med Likestillingslovens kjønnsdiskriminerende formålsparagraf § 1:

«Denne lov skal fremme likestilling mellom kjønnene og tar særlig sikte på å bedre kvinnens stilling».

Publisert: 19.11.13 kl. 15:35

Les også